作者:王夢應
標題:疏影
內容:瞢騰曉被，聽墮冰屋角，晴哢仍未。土溼煙生，庭掩寒青，障泥懶為春試。東風舊與花飛去，料記得、年年沙際。忍落梅、萬點苔根，化作一窗離思。猶憶蔫紅稚綠，斷橋雪未掃，天近春易。老對荒寒，事舊人新，雁後不成情味。人間解有花如海，待一片、不教隨水。但玉香、酥影玲瓏，逐日暖紅雲裡。